**Салтанат Сарманова, Айгуль Ахатова**

**(Қарағанды, Қазақстан)**

**мәдениеттің дамуыдағы Жаһанданудың**

**маңыздылығы**

Жаһандану және жаңару шарттары Қазақстан мемлекетінің мәдениетінің саясатының басқа да ғылым салаларының дамуына үлкен өзгерістер әкелді. Соның ішінде бұл үрдіске тез бой алдырып өзінің құндылықты тұпнұсқалық күйіне сызат түскені мәдениеті болды. Жалпы ұлт мәдениетін қозғамастан бұрын жаһандану мен жаңару деген не? Соған тоқталып өтетін болсам.

Бұл сөз ағылшын тілінен "global" - "дүниежүзілік" деп аударылады, орыс тілінде "глаболизация" деп айтылып жүр. Қазақ тілінде: ғаламдану, жаһандасу, ғаламшарлану, әлемилену дегенді де естиміз. Ал енді ғаламдану – жаһандасу, ғаламшарлану дегеніміздің ұғымдық-мағыналық жағын айтсақ, аты айтып тұрғандай, ғаламдану қандай да болсын үдерістің, іс-әрекет барысының немесе мәдени-әлеуметтік феноменнің, құбылыстың бір ғана ұлт, халық, мәдениет, өркениет немесе құрылық шеңберімен шектелмей, бүкіл планеталық, жұмыр жерлік, бүкіл әлемдік деңгейде көрініс тауып, маңызға ие болуын танытатын ұғым. Жаһандану – үдеріс, орын алып отырған, әлі өз мәресіне жетпеген, аяқталмаған іс. "Жаһандану" бүкіл жер жүзінде жайылу, таралу деген мағынаны да, әлемдік елдердің біртұтас адамзаттық мәдениет қалыптастыру екпініне ілесу дегенді де білдіреді.

Мәдениет - адамды хайуаннан бөлетін көрсеткіштердің бірі және адамзат қоғамының маңызды бөлімдерінің бірі. Мәдениет - қоғамның мағыналық болмысын құрайтын ұйымдар немесе құрылымдар және үлгілер жиыны.[1]

Жаһандану – адамзатпен бірге келе жатқан үрдіс. Айтылуы, аталуы жаңаша болып көрінгенімен, оның түп тамыры ежелгі тарих қойнауында жатқандығын байқауға болады. Кезінде Шыңғыс хан, Атилла (Еділ), Македониялық Ескендір деген тарихи тұлғалар жер-дүниенің бәрін жаулап алып, өз үстемдігін жүргізіп, ортақ тілді, құндылықтарды әлемге таратпақшы болған. Осыған қарайтын болсақ жаһандануда кімнің күші басым соның билігі жүреді деген сөз емес пе? Демек, жаһандану тарихта бұрын да көрініс тапқан.

Мәдениет XXI ғасырда стратегиялық маңызды ресурсқа айналып отыр. Алдағы уақытта оның ауқымы мен мазмұны кеңейіп, экономикалық, геосаяси категорияға айналуы да мүмкін. Өйткені қазіргі кезде түркі әлеміндегі елдердің арасында ортақ құндылықтарды жекешелендіру, бөліп алу тенденциясы жүріп жатыр.[2]

Шын мәнісінде, қазіргі әлемді шарпыған экономикалық дағдарыстың экономикаға қатысы жоқ. Бұл – түптеп келгенде, мәдени құндылықтар дағ­дары­сы. Ал мә­де­ни дағдарыс ешқашан экономиканың әдіс-тәсілдерімен шешілмейді. Қазіргі уа­қыт­та екінің бірі экономист болып алды. Ұсы­ныс пен пікір айтудан алдарына жан сал­­майды. Дағдарыс адамдардың ақшаға әуестігінен басталды. Ақша құнсыз­дан­ғаннан бұрын адамзаттың бойындағы гум­­­а­низм, рухани құндылықтар деваль­ва­цияға ұшырады. Мұндай дағдарыстар 500-600 жылда айналып келіп отырады. Мысалы, Рим империясы құлағанда Еуро­паны инквизиция жайлады. Еуропа жұр­тын сол қара түнектен мәдениет, қайта өрлеу мәдениеті алып шықты ғой. Мике­ланджело, Леонардо да Винчилер өшпес із қалдырған қайта өрлеу мәдениеті кәрі құр­лық мәдениетін жаңа сапа­ға көтеріп жіберді. Сонымен қатар әл-Фараби, ибн-Синалар шыққан дәуірде ислам өркениеті әлемге шуақ шашып, мұсылман ренессан­сын туғызды. Сон­дықтан қазіргі уақытта ру­хани құн­дылықтарға жіті көңіл бөлуіміз қажет. Дағ­­дарыстан шығудың кілті осы болуы да әбден мүмкін.

Бүгінгі таңда еуропа-американдық немесе батыстық мәдениеттің "мысы" басым болып тұр. Ал қалған елдер не батыстың құндылықтарын, мәдениетін қабыл алып, батыстың "жүрдек пойызының соңғы тепшегіне жабысады", яғни жаһанданады, не өздерін батыс ықпалынан шығарып алу үшін томаға – тұйықтық, жабықтық стратегия ұстанады.

Еуропалық жазушы Ти Дад Киюнель "Интернет" атты мақаласында жаһанданудың мәдениеттері әсері туралы: "Табысты киномотография және Батыс мемлекеттерінің телеарналары басқа мемлекеттердің ішкі нарықтарына шексіз әсер етеді. Басқа тараптан, бұл мемлекеттердің мәдени шығармалары үкіметтерінің қолдауларысыз Батыстың мәдени шығармаларымен сайысқа түсе алмайды. Дамушы мемлекеттер үшін шетелдік мәдени шығармалардың импорты ішкі шығармаларға қарағанда арзан түседі. Сөйтіп, бұл шығармаларды шығаратын мемлекеттердің әлемге деген көзқарасын өнегелік құндылықтары мен ой-өрістерін тарататын шетелдік мәдени шығармалардың билігі күн сайын көбеюде,"- деп жазды.[3]

Жаһандану біздің елде де басталып кетті. Осы тұста бір үлкен мәселе туады, ол – жаһандану заманында біз елдігімізді, мәдениетімізді, тілімізді сақтай аламыз ба? – деген сауал. Батыстың мәдениет ықпалды болып тұрғаны рас. Бірақ осы орайда біз Батыстың нені алуымыз, нені алмауымыз керек. Жалпы мәдениеттің өзі екі жолмен пайда болады. Біріншісі – дүниетанымнан келіп шығатын, екіншісі – ғылыми – техникалық дамудан келіп шығатын мәдениет. Яғни рухани және материалдық мәдениет. Біз батыстан ғылым мен техниканың дамуынан келіп шыққан мәдениетті алуымызға болады. Тіпті ХХІ ғасырда қазақ жастары озық технологияның барлық қыр-сырын білуі тиіс. Мұны меңгерумен біз бәсекеге қабілетті, іргесі мықты ел боламыз.Ал батыстың дүниетанымынан келіп шыққан мәдениет бізге керек емес. Себебі батыс дүниетанымы өмірдің қызығын бұрмалап, қоғамымызға жезөкшелік, түнгі клубтар, нашақорлық т.б. көріністерді енгізуде. Бұл әсіресе жас буынның санасын улап жатыр. Біз бұған жол бермеуіміз керек. Егер жастарымыз осындай жеңіл түсінікке ұрынса, онда мемлекетіміздің болашағы не болмақ? Ұлтымыздың болмысында біткен асқар таудай биік, өмірдің бар асылына бергісіз, сан ғасырлық ғажайып, бірегей мәдениеті бар. Тіл – мәдениеттің құрылымдық элементі, мәдениеттің болу шарты әрі ең жоғары құндылығы. Қазір ғаламдық тіл санатына романдық тілдер тобы, нақтырақ айтсақ, ағылшын тілі сақадай сай дайын тұр.

Өкінішке қарай, мәдениетті тек қа­на театрлар мен мұражайларға теліп, тар ау­қым­да қарап жүрміз. Жоғарыда ай­тып өткеніміздей, бұл – өте кең ұғым. Қазіргі кезде барлық мемлекеттің ұлттық мә­де­ниетіне жаһандану жақсылы-жаман­ды әсер етуде. Ғаламдасудың негізгі белгісі: же­дел ақпарат, еңбек және капитал тез қозғалысқа ұшырайды. Бүгін интернет арқылы лезде жер шарының кез келген нүктесімен хабарласып, қаржыны лез­де жіберіп-қабылдап алуға болады. Үл­кен жер шары «кішкентай ауылға» айналып ба­ра жатқан тәрізді. Сонымен қатар жа­һан­­­дану біз сияқты аз ұлттарға өте қауіпті, ұлттық мәдениетке кері әсер етуі ықтимал. Жаһанданудың теріс әсерінен ұсақ ұлттар мен халықтардың мәдени коды өзгеріске ұшырап барады. Тәуелсіздік алғанымызға 23 жылдай болды, ұлтымыздың саны 11 миллионды құрады дегенімізбен, оның ұлттық-мәдени сапасы мен ұлттық гено­фонды тура­лы ешкім терең ойланған жоқ. Біз­дің сана­мыздан кішкентай баланың сүндетке отырғызылуынан үйленуіне де­йін­гі ара­лықты қамтитын дәстүрлі мәде­ниет­­тің құндылықтары жойылып барады. Мы­салы, әрбір қазақ отбасында бірнеше мәдениеттің өкілі бар және әрқайсысының әр алуан мәдени құн­дылықтары қалып­тасқан. Бүлдіршін­деріміз шетелдік анима­циялық өнімдермен сусындап өсіп келеді. Олардың таңдауы мүлде бөлек. Шетелдік мультфильмдерді көріп өскен жас ұрпақ­тың уақыт өте келе біз түсінбейтін өзіндік құндылықтары пайда болады. Сөйтіп, ұлттық мәдени кодтың өзгеруі осыдан басталады. Қазіргі қоғамның дәстүрлі мәдени құндылықтарынан ажы­рауы­на мем­­лекетті кінәлай бермеу керек. Мә­селенің төркіні ортақ болған­дықтан, оған мүдделі топтар, баршамыз, жалпы аза­мат­тық қоғам да шараға атса­лысуы керек. Олай болмаса, мәдени коды өзгер­ген бір ұлт түбінде әртүрлі халық бо­лып шыға келеді. Сон­дықтан қазіргі таңдағы мәдени саясаттың алдындағы ең негізгі мәселе дәстүрлі мәдениетті қайта жаңғырту болып табы­лады. Біз Түркия және басқа да ел­дердің жүріп өткен жолы мен үлгілерін зерттедік. Сонда байқа­ғанымыз, еуропа­лық елдердің өзі де жаһандануға қарсы кү­реске байланысты бағдарламалар қа­был­дап, кешенді жұ­мыс­тарды қолға алған. Түр­кияда дәс­түрлі мәдениеттің құн­ды­лық­тарын сана­ға сіңіру, насихаттау мақсатында оны мектеп бағдар­ламасына енгізген. Сон­да оқушылар орта білім алу­мен қатар, өз ұлты дәстүрінің уызына қанып өседі. Келе­шекте жаһан­дану дауылына төтеп беретін, ділі бе­рік ұрпақ тәрбиелейді. Соңғы санақ бо­йынша, қа­зақ­­тар 67 пайызды құрап, басым ұлтқа айналды. Енді ішіміздегі бас­қа ұлт өкілдерін өзімізге сіңірудің амал­­­да­рына батыл кірісу керек. Яғни қандай тіл­дегі мекеме бол­сын орта білім беретін бар­лық оқу орын­дарының бағ­дарлама­сына дәстүрлі мәде­ниет пәнін енгізуі қажет. Ұлтты бірегей­лендіретін (иден­тифи­ка­ция­лай­тын) екі жол бар. Біріншісі – тіл, екіншісі – мәдениет. Сон­дықтан бұл екеуін страте­гиялық мәсе­ле­лер деп қарау керек.

Германияның Бонн қаласында үндістер өз мәдениетін паш ете алды. Олардың әндері мен билерін тамашалауға Германияның түкпір-түкпірінен жұрт ағылып келіп жатады. Әрбір дискісі 100 еуро тұрады. Еуропа халқы жаһандану мәде­ниетінен шаршаған, осындай тың дүниелерге сусап отыр. Егер біз төл мәдениетімізді халықаралық дәрежеде насихаттай алсақ, одан көретін пайда мұнайдан түсетін қаржыдан да көп боларына сенімдімін. Яғни қазақ мәдениетінің брэндін қалыптастыруымыз керек. [4]

Қазақтың төл мәдениетін халық­ара­лық деңгейде насихаттаудың да рөлі ерекше. Бұл үшін ЮНЕСКО халықаралық ұйы­мының материалдық емес мәдени мұралар конвенциясына қосылу керек. Соны­мен бірге өзбектер мен қырғыздар «же­ке­­шелендіріп» алған «Қобыланды ба­тыр», «Алпамыстарды» түркі мәдениетіне ор­­­тақ мұра деп конвенция қабылдау керек.

Соңғы жиыр­ма жылда гуманитарлық салаға көңіл бө­лінген жоқ. Биполярлы жүйе кезінде гума­нитарлық салада бәсе­ке­­лестік жоғары бол­ды. Дүниежүзінде осы сала бойынша бірде-бір рет жиын болған жоқ. Тек қана гума­нитарлық сала бойынша ал­қалы жиын­­­­­дар Қазақ­станда  өтті. Әлемдік және дәстүрлі діндердің съезі Азиядағы өзара сенім іс-шаралары туралы келісім аясында болып өткенін атап өту керек. Бұл – Елбасы­ның ұстанып  отырған   дұрыс саясатының жемісі. Дағдарыстан кейін қайта құрылатын геосаяси өзгерістерге Қазақстан төтеп беру үшін өз түп-тамырын іздеуі керек.[5] Түп-тамырымыз түркі әлемі болуы шарт.      
Жаһандану процесіне біздің кіру-кірмеуге меніңше таңдау жоқ, өйткені кірмеу үшін Халықаралық байланыс мүлдем тоқтатылып, біз оқшауланған Мемлекетке айналуымыз керек (КСРО немесе КНДР сияқты). Меніңше, Қазақстан ондай жол таңдамайды, керісінше біз жаһандану процесінің елімізге тигізетін кері әсерін жою немесе төмендету мақсатында жұмыс жасауымыз керек. Ол әсер үлкен болмауы үшін негізгі ұлт болып табылатын қазақ ұлтының ұлттық иммунитеті күшті болуы керек. Ұлттық мәдениеті, діні, тілі, салт-дәстүрлері, яғни ұлттық құндылықтарын жоғары деңгейге жеткізіп, барлық ұлттардың осы құндылықтарды берік ұстануына және сыйлап құрметтеуіне ықпал жасап (материалдық көмек, ынталандыру, Мемлекеттік қолдау, қажет болса белгілі дәрежеде мәжбүрлеу) отыру керек. Барлық қазақ елінде тұратын ұлттар мен ұлыстар қазақ тілін білуге міндетті, сонымен қатар барлық Мемлекеттік маңызы бар іс-шаралар қазақ тілінде жүргізілуі тиіс, ал екінші кезектегі басқа тілділер аудармашы арқылы түсінісе ме, өзі оқып біле ме өз проблемасы. тілі жоқ ұлт ұлт емес тобыр, өйткені ұлттың басты белгілерінің бірі тіл болып табылады. Қазақ ұлтының ұлттық құндылықтарын ұлықтау, мәртебесін көтеру жұмыстарын қарқынмен іске асырсақ жаһандану процесінің кері ықпалы бізге онша көп зиян келтірмейді. Жер планетасында көптеген жойылып кеткен аз ұлттар секілді жойылмай, қазақ ұлты мәңгі ұзақ жасайды деп ойлаймын.[6]

Ендеше, жөргегінде тұңшыққандай күйдегі біздің тіліміз – біздің мәдени құндылықтарымыздың ажырамас бір бөлігі. Сондықтан тілімізге қамқор болу – мәдени мұрамызды түгендеудің тағы бір жолы. Тіл ұлт болып қалудың соңғы қамалы екені баршаға аян. Сол қамалды сақтап қалу-әрбір қазақтың қасиетті борышы. Біз қатарлы жастардың негізгі мақсаты – ана тілімізде сөйлеу арқылы оның өміршеңдігіне қол жеткізу. Сол арқылы келешекке біртұтас ұлт, рухы биік халық ретінде жол тарту.

**Пайдаланған әдебиеттер:**

1. Ө.А.Айтбаев Ана тілі – ұлттық тәрбиенің алтын діңгегі. – Ұлттық тәрбие. №1, 2010 ж. 43-49 б  
2. А.Айталы Жаһандану және ұлттық тәрбие («Баламалы педагогика» және «шекарасыз педагогика» идеяларын талдау). – Ұлттық тәрбие. №1, 2010 ж. 50-53 б.

3. Р.К.Төлеубекова «Ұлттық тәрбие және оның философиясы» \\ Педагогика және Психология журналы 2009 ж. №1

4. Қазақ мәдениеті тарихы очерктері, оқу құралы, Алматы, 2005, Қазақтың мәдениет және өнертану ғылыми зерттеу институты  
5. Ж.А.Сейсенбаева. «Ұлттық тәрбие аясында тіл және әдебиетті оқытудың кейбір жайттары» Хабаршы-Вестник КазНУ №3(28), 2009 ж., 8 б.

6. Ж.А.Сейсенбаева, Ж.М.Сеитова, Г.Букурова «Ұлттық тәрбие және діл» In the world of EDUCATION. Білім әлемінде. №2, 2010., 6 б.

**Ғылыми жетекші:**

Жұмыс орны, лауазымы: Қарағанда мемлекеттік медицина

университетінің құқық пәнінің оқытушысы Ахатова Айгуль Арыслановна.